ओमानसँग नेपालको राम्रो स्कोर
नेपालले क्रिकेट विश्वकप लिग २ को खेलमा ओमानलाई २ सय ५० रनको लक्ष्य दिएको छ । टस हारेपछि ब्याटिङमा आएको नेपालले निर्धारित ५० ओभरमा ८ विकेट गुमाइ २ सय ४९ रन बनाएको हो ।
काठमाडौँ — नेपालले क्रिकेट विश्वकप लिग २ को खेलमा ओमानलाई २ सय ५० रनको लक्ष्य दिएको छ । टस हारेपछि ब्याटिङमा आएको नेपालले निर्धारित ५० ओभरमा ८ विकेट गुमाइ २ सय ४९ रन बनाएको हो ।कप्तान ज्ञानेन्द्र मल्लले अर्धशतक बनाएपछि नेपालले त्रिवि क्रिकेट मैदानमा चुनौतीपूर्ण स्कोर बनाएको हो । ज्ञानेन्द्रले एकदिवसीय अन्तर्राष्ट्रियमा दोस्रोपटक अर्धशतक बनाएका हुन् । ७६ बलमा ५६ रन बनाउने क्रममा ज्ञानेन्द्रले ६ चौका र १ छक्का प्रहार गरे ।उनले ओपनर सुवास खकुरेलसँग पहिलो विकेटमा १४ ओभरमा ४८ रन जोडेर नेपाललाई राम्रो सुरुआत दिलाएका थिए । सुवास २२ रन बनाइ एलबीडब्लु आउट भए । ४२ बल खेलेका उनले १ चौका प्रहार गरे । ज्ञानेन्द्रले पूर्व कप्तान पारस खड्कासँग दोस्रो विकेटमा ५९ रन जोडे । पारसले ३४ बल खेली ६ चौका र १ छक्का प्रहार गरी ३८ रन बनाए । दीपेन्द्रसिंह ऐरी लगातार दोस्रो खेलमा शुन्यमा आउट भए । कुशल मल्ल र आरिफ शेखले समान २८ रन बनाए । अघिल्लो दिन डेब्यु गर्दै सबभन्दा कम उमेरमा एकदिवसीय अन्तर्राष्ट्रियमा अर्धशतक बनाउने खेलाडी बनेका कुशलले लगातार दुई छक्का प्रहार गरेका थिए र उनले २४ बलको इनिङ्समा २ चौका प्रहार गरे । आरिफले ४५ बल खेली १ चौका प्रहार गरे ।करण केसी १० रनमा आउट भए । विनोद भण्डारी ४७ बलमा ५ चौका प्रहार गरी ३५ रनमा रनआउट भए । सन्दीप लामिछाने १० र कमलसिंह ऐरी ९ रन बनाइ अविजित रहे । यस त्रिकोणात्मक शृंखलामा नेपालले अघिल्लो दिन अमेरिकालाई ३५ रनले पराजित गरेको थियो । नेपाल र अमेरिका दुवैलाई उनीहरुको पहिलो खेलमा ओमानले पराजित गरेको थियो । ओमानले ८ खेलमा १२ अंक जोडी दोस्रो स्थानमा छ र टोली रनरेटमा मात्र शीर्ष स्थानमा रहेको अमेरिकाभन्दा पछाडि छ । लिग २ का शीर्ष तीन टोली विश्वकप छनोटमा पुग्ने छन् ।